钦定古今图书集成/明伦汇编/闺媛典/第336卷 > 叶小鸾
## 钦定古今图书集成/明伦汇编/闺媛典/第336卷 > 叶小鸾

按《列朝诗集》，小鸾字琼章，一字瑶期，宛君第三女。四
岁能诵《楚辞》，十岁与其母初寒夜坐，母云：“桂寒清露
湿”，即应云：“枫冷乱红凋。”咸喜其敏捷，不知其为夭征
也。十二岁发已覆额，姣好如玉人，工诗，多佳句。十四
能模山水，写落花飞蝶，皆有韵致。宛君作传，称其鬒
发素额，修眉玉颊，丹唇皓齿，端鼻媚靥，明眸善睐，无
妖艳之态，无脂粉之气，比梅花觉梅花太瘦，比海棠
觉海棠少清。林下之风，闺房之秀，殆兼有之。日临子
敬《雒神赋》，或藏真帖一遍。静坐疏香阁，薰罏茗碗，与
琴书为伴而已。亡后七日乃就木，举体轻软。母朱书
“琼章”二字于右臂。臂如削藕，冰雕雪成，家人咸以为
仙去未死也。吴门有神降于乩，自言天台泐子智者
大师之大弟子，转女人身堕鬼神道中，借乩示现而
为说法者也。乩言：“女人灵慧，殁后应以女人身得度
者，摄入无叶堂中，教修四仪密谛，注生西方。无叶堂
者，取《契经》无枝叶而纯真实之义也。”宛君、昭齐皆入
无叶堂中。宛君法名智顶，字酰眼。〈摩酰首罗天王顶上一眼大于世界
雨点之数彼能知之此其义也〉“昭齐，法名智转，字珠轮。小鸾，月府侍
书女也。本名寒簧，今复名叶小鸾矣。”俄而召琼章至，
琼来赋诗，与家人酬对甚悉。泐师演说无明缘行，生
老病苦因缘。琼曰：“愿从大师受记，不复往仙府矣。”师
与审戒，琼矢口而答，皆六朝骈丽之语。师大惊曰：“我
不敢以神仙待子也。可谓迥绝无际矣。”遂名曰智断，
字绝际。今堂中称“绝子”，又称“绝禅师。”自时厥后，泐子
与酰子母女降乩赋诗，劝勉薰修，不可胜记。